Я бжыгъэм хохъуэ
Тэрч районым и муниципалитетхэм, мэкъумэш, уней подсобнэ хозяйствэхэм я унафэщIхэм, IэщIагъэлIхэм, лэжьакIуэхэм я зэIущIэ Плановскэ къуажэм щекIуэкIащ. Абы щызэпкърахащ мэкъумэш IэнатIэм инновацэ технологиехэр зыубгъуауэ къыщыгъэсэбэпыным, хадэхэкIыу къалэжьым хэгъэхъуэным хуэунэтIауэ дяпэкIэ къапэщытхэр.
ХьэщIэхэм хуабэщхэм зыщаплъыхь.
ХадэхэкIхэр дяпэкIэ къыщIэпч хъунущ.
ЩIыпIэ администрацэм и Iэтащхьэ Пэнагуэ Максим къыхигъэщащ абы и лъэныкъуэкIэ я куейм ефIэкIыныгъэ хъарзынэ зэриIэр. Къапщтэмэ, хадэхэкIрэ пхъэщхьэмыщхьэу кърахьэлIэм, ерыскъыуэ къыхащIыкIым куэдкIэ хагъэхъуэфынущ. КъищынэмыщIауэ, теплицэм зезытхэри мащIэкъым. Урожайнэ, Ново-Балъкъэр, Красноармейскэ, Плановскэ, Дей къуажэхэм а Iуэхум хъарзынэу зыщеужь.
ЗэIущIэм хэтхэр Жэмкъулей Мурат и мэкъумэшыщIэ-фермер хозяйствэм щыIащ, абы и агробизнес гъэпсыкIэм дихьэхыу зыхагъэгъуэзащ. Сотых 35-рэ хъу хадэм метр 30 я кIыхьагъыу, метри 8 я бгъуагъыу теплици 5 щыгъэуващ. дэтхэнэми хадэхэкI къуэпс 800 зэгъэкIуауэ щыкIэрыпхащ, тхьэмахуэ хуэдиз дэкIмэ, хадэхэкIыр къыщIэчын щIадзэнущ.
Районым мэкъумэш хозяйствэмкIэ и IуэхущIапIэм и унафэщI Уэдыхь Тимур къызэрыхигъэщамкIэ, экологие и лъэныкъуэкIэ ар нэхъ къабзэщ, губгъуэм зэрыщелэжьым хуэдэу, химиер щIагъуэу ирахьэлIэркъым. Узыфэхэм зэребэн агротехникэ Iэмалхэри егугъуу къагъэсэбэп.
ЛПХ-м и унафэщIым зэрыжиIамкIэ, зы илъэсым къриубыдэу теплицэ къэс хадэхэкIыу тонни 5-м нэблагъэ къыщIах.
Теплицэ хозяйствэм къарурэ мылъкуу куэд токIуадэ. Зым ику иту сом мини 100-м нэблагъэ хуозэ. Абы хохьэ гъущI пкъыгъуэ зэрыIыгъхэм, зэрагъэхуабэм, псыр хэхауэ зэрыщIагъэхьэм я уасэхэр. Арами, текIуадэр къыкIэлъыкIуэ илъэсым къелэжьыж. Теплицэхэм къабгъурылъщ щIыIэрысу гъэ щIэкIа щIы Iыхьэ мыин. Жэмкъулей Мурат абы хъарбыз трещIэ икIи тонни 10-м нэс ещэ. Пхъэщхьэмыщхьэ жыгхэри иIэщ. Дэтхэнэ щIы Iыхьэри егугъуу зэрехьэ, фейдэ пылъу къегъэсэбэп, и уней подсобнэ хозяйствэм цIыхуипщIым нэблагъэм IэнатIэ щагъуэт.
Пэнагуэ Максим зэхыхьэм хэтхэр къыхуриджащ районым и адрей жылагъуэхэми а щапхъэр къыщагъэсэбэпыну.
Махуэ гъунэгъухэм куейм къыщащтэнущ къуажэхэм теплицэ хозяйствэм зэрызыщрагъэужьынум теухуа муниципальнэ программэ хэха. Абы текIуадэм и процент 30-р езы цIыхухэм халъхьэнущ, процент 70-р бюджет зэмылIэужьыгъуэхэм къыхэкIынущ. Теплицэ хозяйствэ зезыхьэну хуейхэм я спискэр ягъэхьэзыращ. Ахэр цIыху 500-м ноблагъэ.
А Iуэхум районым зыщегъэужьыным, абы цIыхухэр IэнатIэкIэ къыщызэгъэпэщыжыным тещIыхьа программэм КъБР-м Мэкъумэш хозяйствэмкIэ и министерствэр мылъкукIэ хыхьэнущ. Абы теухуа пэублэ зэгурыIуэныгъэхэр щыIэщ.
КIуантIэ Замирэ,
Тэрч муниципальнэ районым
и щIыпIэ администрацэм и пресс-IуэхущIапIэм и лэжьакIуэ.
